Gholâm Hoseyn Sâ'edi
Gholâm Hoseyn Sâ'edi var en iransk forfatter og dramatiker, der også skrev under pseudonymet Gowhar Morâd.
Sâ'edi var en af de mest indflydelsesrige forfattere i 1960'ernes og 1970'ernes Iran. Hans mange novellesamlinger og skuespil indeholder politisk og social kritik vendt mod den iranske magtelite, der kritiseres for at ignorere den håbløse situation, samfundets laveste klasser – arbejdere og landbefolkning – befinder sig i, samt at foregive, at Iran befinder sig i den samme kulturelle og sociale kategori som de vestlige lande. Sâ'edi var den første iranske forfatter, der anvendte en slags magisk realisme. Formen bruges til at anskueliggøre den almindelige befolknings overtroiske verdensopfattelse og til at punktere myten om Iran som et moderne, videnskabeliggjort land af vestligt tilsnit. Sâ'edi, der døde i eksil i Paris, er oversat til mange sprog.

SA'EDI, Gholam-Hosayn – Encyclopaedia Iranica (iranicaonline.org)
